Dongting Hu
Store norske leksikon,Geografi,Verdens geografi,Asia,Kinas geografi
Dongting Hu er den nest største innsjøen i Kina, og ligger i den nordlige delen av provinsen Hunan. Arealet blir vanligvis målt til cirka 3900 kvadratkilometer. Innsjøen er grunn, og overflaten varierer sterkt mellom sommerflom og vinterlavvann, men arealet har også minket i senere tid ved sedimentasjon, dels også på grunn av inndemning til risland, og er antakelig rundt 2800 kvadratkilometer.
Innsjøen har tilløp av fire større elver: Zi Shui, Li Shui, Yuan Jiang og Xiang Jiang, og har avløp til Chang Jiang (Yangtzekiang). Dessuten er den forbundet med den gjennom flere kanaler. Den virker som et naturlig reguleringsbasseng for flomvannet i Chang Jiang. Særlig ødeleggende oversvømmelser inntraff i 1931 og 1954.Siden 1949 (ved grunnleggelsen av Folkerepublikken Kina) er et stort, kunstig reguleringsmagasin bygd sør for Shashi i Hubei, og demningene ved Dongting Hu er betydelig forsterket. Les mer i Store norske leksikon Kinas geografi